Groot skade toe paraffien vlamvat
Skade van miljoene Rand is aangerig toe 'n brand op 25 Mei by 'n paraffiendepot op Donkerhoek uitgebreek het.
Die metro se nooddienste-personeel was 7 vm op die toneel langs die Ou Bronkhorstspruitpad. Volgens nooddienste-woordvoerder, Charles Mabaso, het hulle 'n brandende tenk met ongeveer 59 000 liter paraffien daar gekry en 'n ander tenk het glo ontplof.
Motoriste op die Ou Bronkhorstspruitpad is deur dié rookwolke begroet
Brandweermanne kon 'n 46 000 liter tenk vol paraffien red, asook 'n nabygeleë struktuur. Volgens Charles het dromme vol paraffien van ongeveer 1 000 liter ook aan die brand geslaan en is 'n 23 000 liter tenk, wat leeg was, deur die vuur beskadig. 'n Kantoorblok is deur die brand vernietig.
Nooddienste-personeel op die toneel
Foto's: Noxolo Sibiya
Die brand is geblus voor dit nabygeleë hope hout heeltemal kon verswelg en na die bure se eiendom kon versprei. Die oorsaak van die brand word ondersoek.